《涪川寄蒲舜美桐烟墨来试之良佳因成长句》
宋代·晁公溯

西风吹林秋日白，脩桐叶彫霣寒碧。霜馀结实凤不至，野人取之出膏液。

山中老翁颇喜事，买膏燃光归照室。旋收轻煤下玉杵，阴房掩翳烟不出。

泽麋解角麝荐香，严冬折胶天与力。律灰吹尽无裂文，外乾中坚介如石。

故人怜我贫嗜书，遗我一丸欣有得。空堂无风尘亦静，朝阳压窗书绕壁。

起临墨池洗砚试，入手已怪光夺漆。苍忙忽惊玄云晦，罨霭顿失寒松色。

徐嗟流落用失所，翰墨何由有勋绩。从军豪气吾岂能，倚马翩翩磨楯墨。

傍人笑言君勿疑，著书固属穷愁客。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。